Valtiovarainministeri uskoo edelleen, että sote-uudistuksella saadaan aikaan kolmen miljardin säästöt.

Valtiovarainministeri, kokoomuksen puheenjohtaja Petteri Orpo pitää hallitukselle irvailevaa vasemmistoliiton kampanjavideota " surullisena " .

Orpo vakuuttaa, että terveyspalvelujen tuottaja ei valitse hallituksen sote-mallissa asiakkaitaan eikä valitse kevyin perustein, minne asiakkaat lähetetään.

Orpo ei lupaa, että kokoomuksen tavoite 20 tunnin maksuttomasta varhaiskasvatuksesta toteutuu.

Iltalehti kertoi lauantaina, että vasemmistoliitto on julkaissut Facebook-sivuillaan animaation, jossa irvaillaan pääministeri Juha Sipilän (kesk) hallituksen ajamalle sote-mallille.

Lääkäriaikaa etsivälle potilaalle kerrotaan ilmoittautumistiskillä, että " voit itse päättää, menetkö kokoomusläheiseen Terveystaloon vai kokoomusläheiseen Mehiläiseen " .

Taustalla seteleitä levittelee ex-sosiaali- ja terveysministeri Laura Räty (kok), joka toimii nykyisin Terveystalon liiketoimintajohtajana.

Toisessa kuvassa sikaria polttelee Mehiläisen yhteiskuntasuhdejohtaja, ex-kansanedustaja Lasse Männistö (kok).

Potilaalle kerrotaan videossa, että ikävien ja hankalien tapausten hoitaminen on siirretty julkiselle puolelle, jonka resursseista on karsittu.

- Keksittiin, että onkin kivempi, että annetaan yksityissairaaloiden rahastaa veronmaksajia helppojen tautien hoitamisesta, potilaalle kerrotaan videossa.

Orpon ministeriö jakaa huolen

Valtiovarainministeri, kokoomuksen puheenjohtaja Petteri Orpo sanoo Iltalehden kuntavaalihaastattelussa, että hän ei osaa antaa videolle " kauheasti painoa eikä arvoa " .

- On surullista, kun kyse on eduskuntapuolueen virallisesta mainoksesta, joka syyllistyy asioiden vääristelyyn ja virheellisen tiedon antamiseen ja menee henkilöihin, Orpo suomii.

- Se on vähän surullista suorastaan, Orpo toistaa.

Vasemmistoliiton kampanjavideota ei voi kuitata vain vaalipropagandana - saman huolen videon tehneen vasemmistoliiton kuntavaaliehdokkaan Mike Pohjolan kanssa jakaa nimittäin Orpon alainen ministeriö.

Valtiovarainministeriön helmikuussa julkaistussa raportissa arvioitiin, että " valinnanvapauslainsäädäntö voi johtaa merkittävään kustannusten kasvuun, jos se mahdollistaa yksityisille tuottajille terveiden asiakkaiden valikoinnin tai potilaiden lähettämisen kevein perustein maakunnan kustannusvastuulla olevaan jatkohoitoon " .

- Tuo ei ole mahdollista, tuottaja ei valitse asiakkaitaan eikä valitse kevyin perustein, minne ne lähetetään. Siihen tulee vahva kontrolli, asiakas valitsee paikan, mistä hakee hoitoa, Orpo alleviivaa.

- Voi mennä myös julkisen tuottajan ovesta sisälle niin kuin tänäkin päivänä, Orpo lisää.

Mallia Ruotsista

Uskotteko edelleen, että sote-uudistuksella saadaan aikaan kolmen miljardin euron säästöt?

- Se on vahva tavoite koko uudistuksessa, Orpo vastaa.

Malliesimerkkinä Orpo pitää Ruotsia, jossa on saatu Orpon mukaan purettua potilasjonot valinnanvapausmallin avulla.

- Se voi perustasolla vaikka vähän enemmän maksaakin, koska se tulee moninkertaisena takaisin, kun ihminen pääsee oikeaan aikaan hoitoon ja pääsee hoitoketjussa eteenpäin.

- Kustannukset ovat nousseet valinnanvapauden vuoksi siksi, että ihmiset pääsevät hoitoon eivätkä ole jonoissa.

Miten monisairas, huonossa kunnossa oleva henkilö hyötyy valinnanvapausmallista?

- Tavoite on se, että siellä on niin hyvällä osaamisella varustettu sote-keskus, josta monisairas ihminen saa diagnoosin ja tarvittavan jatkohoidon.

- Häntä pyritään auttamaan paremmin kuin tämän päivän järjestelmässä, jossa ei edes pääse sinne lääkäriin.

Ei lupaa maksutonta varhaiskasvatusta

Kokoomus on ollut rajaamassa subjektiivista päivähoito-oikeutta ja esittämässä päivähoitomaksujen korottamista, joskin päivähoitomaksujen korotus peruttiin.

Kuinka uskottavana voidaan nämä asiat huomioiden pitää sitä, että kokoomus ajaa 20 tunnin maksutonta varhaiskasvatusta jokaiselle lapselle?

- Ensinnäkin, minusta meidän tavoitteella ei ole ristiriitaa tuon kanssa. Subjektiivinen päivähoito-oikeus rajattiin puolipäiväiseksi.

- Tavoite lähtee siitä, että tutkimusten mukaan varhaiskasvatus on kaikista koulutusmuodoista kaikkein tehokkain, jos ajatellaan lapsen ja ihmisen kehittymistä loppuelämän kannalta.

Miten maksuton varhaiskasvatus rahoitettaisiin?

- En voi erityisesti valtiovarainministerinä luvata sitä tässä ja nyt, vaan mennään sitä kohti.

- Jos useammalla lapsella on mahdollisuus päästä varhaiskasvatuksen piiriin, niin se nostaa naisten työllisyysastetta ja korkeamman työllisyysasteen kautta meillä on enemmän liikkumavaraa yhteiskunnassa.

Kuntavaalien jälkeen pidettävässä puoliväliriihessä tulee Orpon mukaan tarkastella työllisyysnäkökulmasta varhaiskasvatusmaksuja ja perheiden tukia.

- Kaikki askeleet, mitä pystyttäisiin päättämään naisten työmarkkina-aseman parantamiseksi ja sen eteen, että useampi lapsi pääsisi varhaiskasvatuksen piiriin, ovat tervetulleita.